**Mesto Spišská Belá**



**Pravidlá participatívneho rozpočtu mesta Spišská Belá**

**Pravidlá participatívneho rozpočtu mesta Spišská Belá**

**§ 1**

**Úvodné ustanovenie**

Mesto Spišská Belá sa stotožňuje s mechanizmom participatívneho rozpočtu, ako s

nástrojom pre samosprávy, ktoré sa snažia o naplnenie cieľov demokracie a občianskej

spoluúčasti na správe vecí verejných tak ako to určuje programový dokument OSN pod názvom Agenda 21 a ďalšie dokumenty schválené a prijaté správnymi orgánmi v Európskej únii na celoeurópskej, štátnej a komunálnej úrovni. Vytvára sa tak nový priestor pre občianske aktivity, návrhy a riešenia s cieľom zvýšiť kvalitu života v našom meste.

**§ 2**

**Participatívny rozpočet je založený na týchto zásadách:**

a) vytváranie nového vzťahu medzi mestom a občanom, čo v praxi znamená formovanie

novej, demokratickejšej formy riadenia a rozhodovania,

b) zvyšovanie záujmu o veci verejné a podporovanie aktívneho občianskeho prístupu,

c) presmerovanie verejných zdrojov v prospech projektov, ktoré si obyvatelia vybrali

a sú prioritou pre jednotlivých obyvateľov nášho mesta,

d) zvyšovanie transparentnosti mestskej správy.

**§ 3**

**Základné pojmy**

**(1) Participatívny rozpočet** je právne záväzný výstup rozpočtovej politiky mesta Spišská Belá, ktorý je výsledkom angažovania sa občanov pri prerozdeľovaní časti verejných

zdrojov mesta. Participatívny rozpočet umožňuje obyvateľom mesta priamo sa zapojiť do

rozhodovacieho procesu o prerozdeľovaní vyčlenených financií z rozpočtu mesta Spišská Belá (ďalej len mesta).

**(2) Participant** je každý obyvateľ mesta alebo občianske združenie, či iné forma neziskovej organizácie so sídlom na území mesta Spišská Belá.

**(3) Participácia** je proces priamej účasti obyvateľov mesta na plánovaní, vytváraní, ale aj realizácii jednotlivých schválených projektov. Rozsah participácie je nutné uviesť už vo fáze predkladania projektu.

**(4) Participatívna komunita** je základným orgánom participatívneho rozpočtu, ktorá rozhoduje o schválení podaných projektov. Je tvorená zo zástupcov potenciálnych žiadateľov (predkladateľov projektov) a ďalších obyvateľov mesta, ktorých schvaľuje MsZ a tak určuje aj počet zástupcov participatívnej komunity.

**§ 4**

**Orgány participatívneho rozpočtu**

(1) **Mestské zastupiteľstvo** mesta Spišská Belá (ďalej len MsZ) volí hlavného koordinátora participatívneho rozpočtu, ktorý riadi v mene mesta celý proces participatívneho rozpočtu. Mestské zastupiteľstvo ho volí nadpolovičnou väčšinou prítomných poslancov. Mandát hlavného koordinátora končí:

- odvolaním mestským zastupiteľstvom nadpolovičnou väčšinou prítomných poslancov,

- písomným vzdaním sa tejto funkcie.

**(2) Hlavný koordinátor participatívneho rozpočtu:**

a) komunikuje s jednotlivými odbormi v zmysle organizačnej štruktúry mesta

b) sprostredkováva komunikáciu medzi jednotlivými tématickými skupinami,

c) predkladá správy a výstupy z procesov participatívneho rozpočtu na schválenie

Mestskému zastupiteľstvu a predkladá primátorovi mesta zoznam schválených projektov vo verejnom zvažovaní, alebo hlasovaní na samotnú realizáciu,

d) zvoláva tématické skupiny a verejné zvažovanie, ktorého rokovanie vedie,

e) koordinuje, dohliada a kontroluje realizáciu schválených projektov,

f) predkladá správu o realizácii projektov do mestského zastupiteľstva najneskôr do 30.

júna za predchádzajúci kalendárny rok.

**(3) Výkonný orgán** mesta vo vzťahu k participatívnemu rozpočtu je **Mestský úrad** v Spišskej Belej, ktorý:

a) komunikuje s predkladateľmi projektov,

b) realizuje zadania vyplývajúce z participatívneho rozpočtu na aktuálny rok,

c) predkladá návrh participatívneho rozpočtu do mestského zastupiteľstva,

d) podieľa sa na organizácii verejných podujatí v kontexte s participatívnym rozpočtom,

e) v súlade so zákonnými ustanoveniami zverejňuje objednávky, faktúry a čerpanie rozpočtu na schválené projekty,

f) v súlade so zákonnými ustanoveniami poskytuje všetky potrebné informácie verejnosti,

g) zodpovedá za nastavenie procesov na projekty participatívneho rozpočtu.

**§ 5**

**Oprávnené aktivity projektov a finančné limity pre projekty**

(1) Rozsah oprávnených oblastí a v rámci nich oprávnených aktivít, ktoré môžu byť predmetom podaného projektu, je určený vo výzve na predkladanie projektov, ktorú schvaľuje MsZ.

(2) Výška alokácia finančných prostriedkov na realizáciu projektov v rámci participatívneho rozpočtu je určená vo výzve na predkladanie projektov, ktorú schvaľuje MsZ. V tejto výzve sa určí aj minimálna a maximálny suma finančných prostriedkov, ktorú je možné požadovať z rozpočtu na jeden projekt. Spolufinancovanie projektu z iných zdrojov nie je podmienkou schválenie projektu.

**§ 6**

**Podanie, kontrola a vyradenie projektov**

(1) Každý participant (predkladateľ projektu) má právo predložiť len jeden projekt v zmysle výzvy, ktorú schvaľuje MsZ.

(2) Projekty sa predkladajú písomne a musia obsahovať najmä tieto údaje:

a) meno resp. názov, adresu, resp. sídlo navrhovateľa, telefonický a emailový kontakt

b) stručný opis projektu

c) predpokladaný rozpočet projektu s uvedením ďalších zdrojov financovania projektu

d) osoba zodpovedná za realizáciu projektu

e) uviesť rozsah zapojenia dobrovoľníkov do realizácie projektu

f) časový harmonogram aktivít projektu.

(3) Doručené projekty kontroluje hlavný koordinátor s poverenými zástupcami

mestského úradu, ktorých určí primátor mesta. Tieto osoby kontrolujú len formálnu správnosť predložených projektov. Neúplné projekty budú vrátené na doplnenie, so stanovením novej lehoty na predloženie návrhu. Hlavný koordinátor zabezpečí zverejnenie zoznamu všetkých projektov po ich formálnej kontrole na webovom sídle mesta a predkladá (zasiela) ho aj poslancom MsZ a primátorovi mesta.

(4) Projekt môže byť vyradený, ak ani po stanovení náhradnej lehoty na doplnenie (ktorá nesmie byť kratšia ako 7 dní), nespĺňa náležitosti podľa § 4 ods. 2. Vyradený môže byť projekt, ktorého realizácia nie je v kompetencii mesta alebo ktorého finančný objem nákladov na realizáciu presahuje schválený rozpočet pre participatívny rozpočet. Hlavný koordinátor odôvodní vyradenie projektu v písomnom zázname.

**§ 7**

**Hodnotenie projektov – tzv. verejné zvažovanie a hlasovanie**

(1) Základným rozhodovacím mechanizmom v procese participatívneho rozpočtu je verejné zvažovanie, ktoré uskutočňuje participatívna komunita.

(2) Hlavný koordinátor predstaví na verejnom zvažovaní všetko podané projekty a informuje aj o vyradených projektoch a dôvodoch vyradenia.

(3) V rámci verejného zvažovania sa projekty hodnotia a následne schvaľujú konsenzom prítomných zástupcov participatívnej komunity.

(4) Ak v rámci procesu verejného zvažovania participatívna komunita nedôjde ku konsenzu vo veci schválenia jednotlivých projektov, tak prítomní zástupcovia participatívnej komunity hlasujú o jednotlivých projektoch. O projektoch sa hlasuje verejne (zdvihnutím ruky), ak sa nedohodne inak.

(5) Hlavný koordinátor predkladá MsZ a primátorovi mesta písomný zoznam schválených, neschválených i vyradených projektov. Hlavný koordinátor zároveň zabezpečí zverejnenie aj na webovom sídle mesta a na úradnej tabuli mesta.

(6) Verejné zvažovanie podaných projektov je verejne prístupné. O priebehu verejného zvažovania sa vyhotoví písomný záznam.

(7) MsZ má právo rozhodnúť o nerealizovaní schváleného projektu, ak by svojim obsahom, resp. svojimi aktivitami mohol obmedzovať alebo porušovať základné ľudské práva a slobody garantované Ústavou SR.

**§ 8**

**Realizácia schválených projektov**

(1) Po schválení projektov vo verejnom zvažovaní alebo hlasovaní nasleduje realizácia

projektov.

(2) Schválené projekty odovzdá hlavný koordinátor bezodkladne prostredníctvom

primátorovi mesta, ktorý zabezpečí prostredníctvom odborných zamestnancov mestského úradu ich realizáciu. Realizácia projektov sa uskutočňuje v spolupráci s predkladateľmi projektov, prípadne ďalšími participantmi.

(3) Zamestnanci mesta zodpovedajú za dodržanie všetkých právnych predpisov spojených s realizáciou týchto projektov a správnych použitím použitých finančných projektov.

(4) Hlavný koordinátor odovzdá primátorovi mesta aj neschválené a vyradené projekty.

**§ 9**

**Monitoring a zhodnotenie projektov**

(1) Za monitoring realizácie jednotlivých projektov je zodpovedné mesto (zamestnanci mestského úradu).

(2) Hlavný koordinátor pravidelne monitoruje realizáciu projektov a po ich realizácií

vypracuje vyhodnotenie projektov pre mestské zastupiteľstvo vo forme písomnej správy s príslušnou fotodokumentáciou.

**§ 10**

**Časový harmonogram participatívneho rozpočtu**

Termín na predloženie projektov zo strany navrhovateľov, termín na zvolanie verejného zvažovania ako aj termín na realizáciu a ukončenie projektov sú určené vo výzve, ktorú schvaľuje MsZ.

**§ 11**

**Prechodné a záverečné ustanovenia**

Tieto pravidlá participatívneho rozpočtu schválilo Mestské zastupiteľstvo v Spišskej Belej na svojom zasadnutí dňa 6.4.2017 a účinnosť nadobúdajú v deň schválenia.

V Spišskej Belej dňa: 6.4.2017

JUDr. Štefan Bieľak

primátor mesta